SENA พุ่ง 6% ลุ้นยอดขายปี 65 โตเด่น เล็งจ่ายปันผลสูง
SENA พุ่ง 6% ลุ้นยอดขายปี 65 โตเด่นหลังควบรวม JSP- คาดมีแรงซื้อเก็งกำไรเรื่องปันผลปี 64 ที่จะได้ในระดับ 5.80%
20 ม.ค. 2565

ผู้สื่อข่าวรายงานว่าวันนี้ (20 ม.ค. 2565) ราคาหุ้นบริษัท เสนาดีเวลลอปเม้นท์ จำกัด (มหาชน) หรือ SENA ณ เวลา 11:37 น. อยู่ที่ระดับ 4.62 บาท เพิ่มขึ้น 0.26 บาท หรือ 5.96% โดยทำจุดสูงสุดที่ 4.68 บาท และทำจุดต่ำสุดที่ 4.46 บาท ด้วยมูลค่าการซื้อขาย 34.61 ล้านบาท

นางสาวนวลพรรณ น้อยรัชชุกร ผู้อำนวยการสายงานวิจัย บล.เอเซีย พลัส กล่าวว่า ราคาหุ้น SENA ที่ปรับตัวเพิ่มขึ้นในช่วงเช้าวันนี้คาดว่าส่วนหนึ่งจะมีปัจจัยหนุนจากการเข้าซื้อบริษัท เจ. เอส. พี. พร็อพเพอร์ตี้ จำกัด (มหาชน) หรือ JSP ซึ่งมีโอกาสที่บริษัทจะสามารถทำยอดขายได้เติบโตขึ้นในปี 2565 แต่ยังคงต้องติดตามแผนกลยุทธ์ของบริษัทหลังจากนี้ และคาดว่าอาจจะมีแรงซื้อเก็งกำไรเข้ามาในเรื่องของเงินปันผลในปี 2564 ซึ่งคาดว่า SENA จะให้ผลตอบแทนของเงินปันผลที่ดีในระดับ 5.80%